Р е п у б л и к а б ъ л г а р и я

**МИНИСТЕРСКИ СЪВЕТ**

Стенографски протокол**!**

**ЗАСЕДАНИЕ**

на Министерския съвет

8 януари 2025 година

*Заседанието започна в 11,00 часа и беше ръководено от министър-председателя Димитър Главчев.*

ДИМИТЪР ГЛАВЧЕВ: Добър ден.

Честита Нова Година на всички! Да е здрава, мирна, успешна и да имаме по-стабилна България, което, разбира се, минава през редовно и стабилно правителство.

Ние, какво свършихме?

Представили сме един отчет, какво сме свършили, под формата на филм, но си струва да отбележим трите основни направления, които казахме още в самото начало, че ще следваме. Това са:

Провеждането, разбира се, на честни и прозрачни избори, имаме оценката на международни наблюдатели, които са независими, че и двата избори, които сме провели са такива. Аз смятам, че познавайки работата и на министрите Мундров, Илков, Карадимов, който беше и координатор на предизборната кампания, така да кажа, заедно с ЦИК осъществяваше цялата координация, както и всички министри, които имат отношение по провеждане на изборите. Познавайки тяхната работа аз съм убеден, че и оценката на Конституционния съд ще е в тази посока, т.е. няма да намери недостатъци в нашата работа. Ако има недостатъци те ще са извън полето на изпълнителната власт. Нещо повече, ние сме способствали да се открият тези недостатъци посредством видеонаблюдението, което сме осигурили в секциите.

И като казваме да е успешна новата година, мисля че пълноправното ни членство в Шенген е едно добро начало за такава година. Разбира се, че това пълноправно членство е плод на усилията на много, много и правителства, и екипи, и експерти, дипломати, но пък и министър Кондов и министър Илков знаят, че доста усилия се положиха, дори буквално в последните дни на приемането ни - много интензивни комуникации имаше. Лично съм разговарял с канцлера Карл Нехамер, с премиера на Дания и в последните минути, може да се каже, и с министър-председателя на Гърция Кириакос Мицотакис, за да се осъществи възможно най-добрия начин на опазване на границите и на България, и на Гърция, че и на Европейския съюз като цяло. В резултат на това имаме този модел на преминаване на гръцката граница. Същото може да се каже и за българо-румънската граница, където пък там бяха поставени условията, бяха заложени в самото споразумение, което беше подписано в резултат на четиристранното сътрудничество между България, Унгария, Румъния и Австрия. И тези усилия ще продължат, за да има стабилна охрана на външните граници на Европейския съюз.

Еврозоната е на прага ни. Предстои, буквално до дни, да изпълним и четвъртия критерий – ценовата стабилност. Така че, оставаме и сме в добра позиция.

И последното, може би най-важното е, че обещахме да решаваме проблемите на българските граждани и ние го правихме, независимо че сме служебно правителство, абсолютно ги решавахме, и то проблеми завещани ни с години.

Така че, нямаме повод не само да се срамуваме, ами имаме повод и с какво да се гордеем.

Още веднъж – да е успешна, здрава и мирна годината на всички!

И пак, както винаги – продължаваме до последния ден, до който трябва да си изпълняваме задълженията и ще ги изпълняваме по начин, по който трябва да се изпълняват, което сме го правили и до сега.

Благодаря на медиите.

**Точка 1**

**Проект на Решение за приемане на Дългосрочна инвестиционна политика на Държавния фонд за гарантиране устойчивост на държавната пенсионна система и на Средносрочна стратегия за инвестиране на средствата на Държавния фонд за гарантиране устойчивост на държавната пенсионна система за периода 2025 – 2027 г.**

ДИМИТЪР ГЛАВЧЕВ: Думата има заместник министър-председателя и министър на финансите Людмила Петкова.

ЛЮДМИЛА ПЕТКОВА: Благодаря.

Уважаеми господин министър-председател, уважаеми госпожи и господа министри, и заместник-министри, с Решение № 11 на Министерски съвет от 2024 г. са приети дългосрочна инвестиционна политика на Държавния фонд за гарантиране устойчивост на държавната пенсионна система и средносрочна стратегия за инвестиране на средствата на Държавния фонд за гарантиране устойчивост на държавната пенсионна система за периода 2024-2026 г. Същите са в съответствие с разпоредбите на чл. 23, ал. 1 от Закона за държавния фонд за гарантиране устойчивост на държавната пенсионна система. Съответно, същите се и актуализират, разглеждат и приемат от Министерския съвет.

В посочените актуализирани документи се предвижда запазване на прилагания до сега консервативен подход на управление на ресурса на фонда.

От създаването си до настоящия момент наличните ресурси на фонда се намират в отделна сметка на БНБ и са част от фискалния резерв на страната. Важен аргумент за запазване на средствата на фонда в Българската народна банка е запазването на висока прозрачност.

Времевият хоризонт на документа е периода 2025-2027 г. и акцентира върху управлението на публичния ресурс на фонда. В средносрочен аспект, публичното оповестяване на стратегията е предпоставка за провеждане и очертаване на средносрочна политика за управление ресурса на фонда по прозрачен и предвидим начин.

Благодаря.

ДИМИТЪР ГЛАВЧЕВ: Благодаря Ви, госпожо вицепремиер.

Имате ли да изразите някакво отношение? Не.

Приемаме проекта.

**Точка 2**

**Проект на Постановление за изменение и допълнение на Постановление № 6 на Министерския съвет от 2007 г. за създаване на Единен информационен портал за обща информация за управлението на Структурните фондове и Кохезионния фонд на Европейския съюз в Република България**.

ДИМИТЪР ГЛАВЧЕВ: Отново думата има заместник министър-председателя и министър на финансите Людмила Петкова.

ЛЮДМИЛА ПЕТКОВА: Благодаря.

Уважаеми господин министър-председател, уважаеми госпожи и господа министри, и заместник-министри, с приемането на Постановление на Министерски съвет № 6 от 2007 г. беше създаден Единен информационен портал за обща информация за управлението на Структурните фондове и Кохезионния фонд на Европейския съюз в Република България. Целта на портала е повишаване информираността на обществото по отношение управлението на средствата от Европейския съюз, както и подобряване на общественото познаване и разбиране на инструментите за провеждане на регионалната политика на Европейския съюз.

Порталът е изграден и се поддържа от дирекция „Централно координационно звено“ в администрацията на Министерски съвет, като със съдействието на управляващите органи предоставя актуална информация за публикуваните за обществено обсъждане насоки за кандидатстване по програмите, обявените процедури за предоставяне на безвъзмездна финансова помощ, предстоящи и проведени заседания на комитетите за наблюдения, информация за изпълнени проекти, добри практики, актуални новини и др.

Предложените изменения и допълнения са свързани с привеждане на наименованието на портала в съответствие с наименованието, посочено в Закона за управление на средствата от Европейските фондове при споделено управление, а именно – Единен информационен портал за обща информация за изпълнението и управлението на средствата от Европейския съюз.

Благодаря.

ДИМИТЪР ГЛАВЧЕВ: Благодаря Ви, госпожо вицепремиер.

Приемаме проекта.

**Точка 3**

**Проект на Решение за одобряване на проект на Договореност между Министерството на вътрешните работи на Република България и Департамента за вътрешна сигурност на Съединените американски щати, Агенцията на Съединените американски щати за правоприлагане в областта на имиграцията и митниците, Агенцията за разследвания в областта на вътрешната сигурност относно използването на Сигнализиращата програма за биометрична идентификация на транснационалната миграция съгласно Споразумението между правителството на Република България и правителството на Съединените американски щати за засилване на сътрудничеството в предотвратяването и борбата с тежката престъпност.**

ДИМИТЪР ГЛАВЧЕВ: Имате думата, заместник-министър Йосифов.

ЛЮБОМИР ЙОСИФОВ: Благодаря Ви, господин министър-председател.

Уважаема госпожо заместник министър-председател, уважаеми дами и господа министри, и заместник-министри, проектът на договореност е предложен от американска страна и предвижда осъществяване на двустранно сътрудничество по линия на американската Сигнализираща програма за биометрична идентификация на транснационална миграция.

Тази договореност не е правнообвързваща, а е израз на волята на участниците да засилят сътрудничеството си в съответствие със споразумението между правителствата на България и Съединените Американски щати за предотвратяване и борба с тежката престъпност от 2012 г.

В рамките на Програмата ВІТМАР компетентните органи на Министерство на вътрешните работи ще предоставят на американската страна пръстови отпечатъци и друга относима информация за физически лица, граждани на трети държави, които са били задържани от българските полицейски органи във връзка с разкриването на тежки криминални или терористични престъпления, и най-вече незаконното им влизане на територията на страната. Американската страна ще извършва проверка на съответните лица, като съпоставя получените данни със записите, съдържащи се в базите данни на Департамента по вътрешна сигурност, Департамента по правосъдие и Департамента по отбрана. При получаване на съвпадение американската страна ще предоставя на компетентните български органи релевантна информация за идентифицираното лице.

За българската страна програмата способства за намаляване рисковете, съпътстващи миграционния натиск към страната, като позволява да бъдат идентифицирани физически лица, които могат да представляват опасност.

Компетентните органи за прилагане на договореността са Министерство на вътрешните работи на Република България и Департамента на САЩ по вътрешна сигурност, както и двете агенции, които влизат в структурата на този департамент, а именно Агенцията за правоприлагане в областта на имиграцията и митниците, и Агенцията за разследване в областта на вътрешната сигурност.

Благодаря.

ДИМИТЪР ГЛАВЧЕВ: Благодаря Ви, заместник-министър Йосифов.

Приемаме проекта.

**Точка 4**

**Проект на Решение за разрешаване преминаването през и пребиваването на територията на Република България на съюзнически въоръжени сили, във връзка с участието им в учението на НАТО „STEADFAST DART 2025”.**

ДИМИТЪР ГЛАВЧЕВ: Министър Запрянов, имате думата.

АТАНАС ЗАПРЯНОВ: Уважаеми господин министър-председател, уважаема госпожо вицепремиер, уважаеми госпожи и господа министри, и заместник-министри, учението на НАТО „STEADFAST DART 2025” е учение с реално развръщане на формированията от Съюзните сили за реагиране. То се планира от Върховното главно командване на силите на НАТО в Европа и се организира от Командването на съвместните сили на НАТО в Неапол.

Това учение е едно от нововъведенията в колективната подготовка, отговарящо на потребностите, произтичащи от новия модел на силите на НАТО, конкретно по отношение на Съюзните сили за реагиране. Това е основното учение в периода на съюзните сили за реагиране.

В периода от 10 февруари до 28 февруари 2025 г. предстои първото провеждане на учение от серията „STEADFAST DART“ като районите за провеждането му включват териториите на Република България, Република Гърция и Румъния.

С решението се предлага разрешаване пребиваването на съюзнически въоръжени сили, участници в учението на НАТО, на територията на Република България, както и транзитно преминаване на съюзнически въоръжени сили в посока от Република Гърция и Република Турция, през Република България, за Румъния и обратно за срока от 12 януари 2025 г. до 30 март 2025 г.

Броят на участниците в учението, пребиваващи в страната няма да надвишава международните договорености.

Предвид на гореизложеното, предлагам Министерски съвет да приеме предложения проект на Решение.

ДИМИТЪР ГЛАВЧЕВ: Благодаря Ви, министър Запрянов.

Приемаме проекта.

**Точка 5**

**Проект на Решение за предложение до Народното събрание за ратифициране на Международен договор (Letter of Offer and Acceptance - LOA) BU-P-LBI „Придобиване на оборудване за комуникационна сигурност“.**

ДИМИТЪР ГЛАВЧЕВ: Отново думата има министър Запрянов.

АТАНАС ЗАПРЯНОВ: Уважаеми господин министър-председател, уважаема госпожо вицепремиер, уважаеми госпожи и господа министри, и заместник-министри, на основание решение по т. 6 от Протокол № 43 от заседание на Министерски съвет на 15 октомври 2024 г. на 2 декември 2024 г. подписах от българска страна цитирания Международен договор. Същият е изготвен съобразно изискването на Програмата на Съединените американски щати за чуждестранни военни продажби.

Поради съдържащите се в договора финансови задължения за Република България и препратките към чуждестранно приложимо право, американското законодателство, той следва да бъде ратифициран със закон на основание чл. 85, ал. 1, т. 4 и т. 7 от Конституцията на Република България.

Договорът е на обща стойност 2 654 335 лева без ДДС. Съгласно същия е предвидено доставката на оборудването за комуникационната сигурност да се извърши до края на четвъртото тримесечие на 2025 г. Данъкът върху добавената стойност ще бъде в размер на 32 600 лева, дължимо при доставка на оборудването по договора.

С реализирането на договора новостроящите се многофункционални модулни патрулни кораби за ВМС на Република България ще придобият способности за комуникационна сигурност и ще могат да осъществяват защитен обмен на тактически данни с корабни платформи и въздухоплавателни средства на Алианса, посредством инсталираните на борда им системи Link 22, които Link 22 ги доставяме от САЩ.

Предвид гореизложеното, предлагам Министерски съвет да приеме предложения проект на Решение.

ДИМИТЪР ГЛАВЧЕВ: Благодаря Ви, министър Запрянов.

Приемаме проекта.

**Точка 6**

**Проект на Решение за упълномощаване на министъра на отбраната да изготвя и подписва искания за разрешаване временното ползване на оборудване, документация, информация и софтуер за системата Link-16, придобивана от Република България по програмата на Съединените американски щати за чуждестранни военни продажби (Foreign Military Sales) с договор BU-P-LAY „Придобиване на Мултифункционалната система за обмен на информация (Multifunctional Information Distribution System – MIDS JTRS) и MIDS Low Volume Terminal (LVT) Block Upgrade 2/BUS и необходимата поддръжка“.**

ДИМИТЪР ГЛАВЧЕВ: Имате думата, министър Запрянов.

АТАНАС ЗАПРЯНОВ: Благодаря Ви, господин премиер.

Уважаеми господин министър-председател, уважаема госпожо вицепремиер, уважаеми госпожи и господа министри, и заместник-министри, в Договора за строителство за строителство на двата многофункционални модулни патрулни кораба за ВМС е предвидено част от оборудването, заедно със съпътстващата го информация, софтуер и документация да се предостави на изпълнителя от Министерство на отбраната. В тази връзка беше сключен международен договор BU-P-LAY „Придобиване на Мултифункционална система за обмен на информация“ по програмата на САЩ за чуждестранни военни продажби.

Инсталирането и интеграцията на придобиваното по този договор оборудване следва да се извърши от изпълнителя NVL B.V.& Co.KG – Федерална република Германия и подизпълнителите SAAB AB (Кралство Швеция) и Tecnobit (Кралство Испания), като за целта трябва им бъде временно предоставено оборудване, документация, информация и софтуер за системите Link 16.

Предното Решение беше за Link 22, сега това Решение е за Link 16.

Правителството на САЩ изисква от получателите на оборудване по програмата на САЩ за чуждестранни военни продажби да получат писмено съгласие от Държавния департамент за временно предоставяне ползването на трети страни. За иницииране на процеса е необходимо да бъде изпратено официално искане до Държавния департамент на САЩ.

В тази връзка с проекта на Решение се предлага за срока и във връзка с изпълнение на Договора за придобиване на многофункционален модулен патрулен кораб за ВМС да се упълномощи министъра на отбраната да изготвя и подписва искания до правителството на САЩ и Комитета за управление на програмата „Мултифункционална система за обмен на информация“ за разрешаване временно ползване от NVL B.V.& Co.KG (Федерална република Германия), SAAB AB (Кралство Швеция) и Tecnobit (Кралство Испания) на оборудване, документация, информация и софтуер за системата Link 16, придобивана от Република България с договор BU-P-LAY „Придобиване на Мултифункционална система за обмен на информация“.

Предвид гореизложеното, предлагам Министерски съвет да приеме предложения проект на Решение.

ДИМИТЪР ГЛАВЧЕВ: Благодаря Ви, министър Запрянов.

Приемаме проекта.

**Точка 7**

**Проект на Решение за предложение до Президента на Република България за издаване на Указ за награждаване на български гражданин.**

ДИМИТЪР ГЛАВЧЕВ: Отново думата има министър Атанас Запрянов.

АТАНАС ЗАПРЯНОВ: Уважаеми господин министър-председател, уважаема госпожо вицепремиер, уважаеми госпожи и господа министри, и заместник-министри, с проекта на Решение се предлага да бъде награден генерал-лейтенант Цанко Иванов Стойков с държавна награда орден „За военна заслуга“ І степен за постигнати високи резултати по време на службата си в Българската армия, за дългогодишна и безупречна служба, за принос към опазване на националната сигурност и обществения ред в Република България, проявено трудолюбие и чувство на отговорност и по повод освобождаване от военна служба и преминаване в запаса.

С наше решение, по предложение на Президента, от 5 януари той беше освободен от действителна военна служба.

В своята дългогодишна дейност същият има редица заслуги по издигане авторитета на Въоръжените сили, Министерство на отбраната и Българската армия пред партньорите от НАТО и Европейския съюз. Той беше единият от основните преговарящи по доставката на новия самолет F-16 със САЩ.

Материалът е съгласуван с Президента на Република България.

Предвид гореизложеното, предлагам Министерски съвет да приеме предложения проект на Решение.

ДИМИТЪР ГЛАВЧЕВ: Благодаря Ви, министър Запрянов.

Приемаме проекта.

**Точка 8**

**Проект на Решение за обявяване на част от имот – публична държавна собственост, за имот – частна държавна собственост, и за даване на съгласие за премахването му.**

ДИМИТЪР ГЛАВЧЕВ: Думата има министър Коритарова.

ВИОЛЕТА КОРИТАРОВА: Благодаря.

Уважаеми господин министър-председател, уважаема госпожо вицепремиер, уважаеми госпожи и господа министри, и заместник-министри, предлаганата част на имот в проекта на Решение е публична държавна собственост, находящ се в област Силистра, град Силистра, бул. „Цар Симеон Велики“ № 31 и представлява едноетажна сграда със застроена площ 62 кв. м., с предоставени права на управление на Висшия съдебен съвет.

Сградата е негодна, вредна, опасна за здравето и живота на гражданите, преминаващи покрай нея и със заповед на кмета на община Силистра, издадена по реда на Закона за устройство на територията, е разпоредено същата да бъде премахната и да се обезопаси терена около нея.

Областният управител на област Силистра е изразил положително становище за премахване на сградата и обявяването й за частна държавна собственост.

В резултат на представеното предлагам Министерски съвет да приеме решението.

ДИМИТЪР ГЛАВЧЕВ: Благодаря Ви, министър Коритарова.

Имате ли съображения? Не.

Приемаме проекта.

**Точка 9**

**Проект на Решение за безвъзмездно прехвърляне правото на собственост върху имот – частна държавна собственост, на община Джебел, област Кърджали.**

ДИМИТЪР ГЛАВЧЕВ: Отново думата има министър Виолета Коритарова.

ВИОЛЕТА КОРИТАРОВА: Благодаря.

Уважаеми господин министър-председател, уважаема госпожо вицепремиер, уважаеми колеги, предлагам за разглеждане проект на Решение на Министерския съвет за безвъзмездно прехвърляне правото на собственост върху имот – частна държавна собственост, на община Джебел, област Кърджали.

Имотът се намира в гр. Джебел, местност „Кърма“ и представлява поземлен имот с площ 386 кв. м с трайно предназначение на територията: урбанизирана, с предоставени права за управление на областния управител на Кърджали. Имотът се прехвърля за реализиране на общински проект от първостепенно значение, а именно „Укрепване на скат с подпорна стена с дължина 54 метра“.

Кметът на община Джебел удостоверява, че общината разполага с необходимия финансов ресурс за управление и стопанисване на имота.

ДИМИТЪР ГЛАВЧЕВ: Благодаря, министър Коритарова.

Приемаме ли проекта? Да.

**Точка 10**

**Проект на Решение за обявяване на имот – частна държавна собственост, за имот – публична държавна собственост.**

ДИМИТЪР ГЛАВЧЕВ: Отново думата има министър Коритарова.

ВИОЛЕТА КОРИТАРОВА: Благодаря.

Уважаеми господин министър-председател, уважаема госпожо вицепремиер, уважаеми колеги, имотът, предмет на решението, се намира на ул. „Тома Петков“ № 27 в гр. Червен бряг, област Плевен и представлява едноетажна сграда със застроена площ 337 кв. м, която е с предоставени права за управление на Търговска гимназия „Васил Априлов“, гр. Червен бряг.

Директорът на учебното заведение информира, че имотът се ползва за целите на учебния процес и е придобил качеството на имот – публична държавна собственост. В тази връзка отправено е искане за промяна на статута му, като уведомява, че няма да са необходими допълнителни разходи, трансфери и други плащания и затова няма да доведе до въздействие върху държавния бюджет.

Министърът на образованието и науката и областният управител на област Плевен изразяват положително становище относно промяната на статута.

ДИМИТЪР ГЛАВЧЕВ: Благодаря Ви, министър Коритарова.

Смятам, че е безспорно, тъй като, за да може да се използва от търговската гимназия в Червен бряг, трябва да придобие такъв статут, за това става въпрос.

Приемаме проекта.

**Точка 11**

**Проект на Решение за обявяване на части от имоти – публична държавна собственост, за имоти – частна държавна собственост, и за даване на съгласие за премахването им.**

ДИМИТЪР ГЛАВЧЕВ: Отново думата има министър Виолета Коритарова.

ВИОЛЕТА КОРИТАРОВА: Благодаря.

Уважаеми господин министър-председател, уважаема госпожо вицепремиер, уважаеми госпожи и господа министри и заместник-министри, предмет на предложението са два имота. Първият е част от имот – публична държавна собственост, намиращ се в област Пазарджик, гр. Пещера, ул. „Иван Вазов“, представляващ едноетажна сграда със застроена площ 349 кв. м и едноетажна сграда със застроена площ 14 кв. м. с предоставени права за управление на Агенция „Пътна инфраструктура“ – областно управление Пазарджик. Вторият имот се намира в област Ловеч, гр. Ябланица, местност „Районна пътна служба“, представляващ едноетажна сграда със застроена площ 11 кв. м. с предоставени права за управление на Агенция „Пътна инфраструктура“ – областно управление Ловеч.

Гореописаните сгради са с отпаднала необходимост за АПИ. Освидетелствани са като опасни за здравето и живота на работещите служители, както и за преминаващите в близост хора и автомобили. Със заповед, съответно на кмета на община Пещера и на кмета на община Ябланица, е наредено същите да бъдат премахнати от Агенция „Пътна инфраструктура“. Областните управители на област Пазарджик и област Ловеч са изразили положително становище.

ДИМИТЪР ГЛАВЧЕВ: Благодаря, министър Коритарова.

Приемаме ли проекта? Да.

**Точка 12**

**Проект на Решение за даване на съгласие за извършване на разпоредителни сделки с недвижими имоти, собственост на „Напоителни системи“ ЕАД.**

ДИМИТЪР ГЛАВЧЕВ: Думата има министър Тахов.

ГЕОРГИ ТАХОВ: Благодаря Ви.

Уважаеми господин министър-председател, уважаема госпожо заместник министър-председател, уважаеми колеги, с проекта на решение се предлага даване на съгласие за извършване на разпоредителни сделки с недвижими имоти, собственост на „Напоителни системи“ ЕАД – гр. София. Дружеството е включено в списъка по Приложение № 1 към чл. 3, ал. 1 на Закона за приватизация и следприватизационен контрол.

Предмет на предложенията за извършване на разпоредителни сделки са следните недвижими имоти: поземлен имот с идентификатор 47980.501.504 с адрес на имота с. Мечкарево, общ. Сливен, област Сливен, с площ б 108 кв. м с трайно предназначение на територията: Урбанизирана, с начин на трайно ползване: за водностопанско, хидромелиоративно съоръжение; поземлен имот с идентификатор 77030.24.112 с адрес на имота: с. Хаджидимитрово, местност Чифлика, община Тунджа, област Ямбол, с площ на имота 3 478 кв. м, с трайно предназначение на територията: територия, заета от води и водни обекти, с начин на трайно ползване: за водностопанско, хидромелиоративно съоръжение.

Разпоредителните сделки да се извършат при условията и по реда на чл. 29, ал. 1, 3 и 4 от Правилника за прилагане на Закона за публичните предприятията чрез електронен търг на електронната платформа за продажба на имоти при начална цена не по-ниска от пазарната стойност, определена от независим оценител, сертифициран от Камарата на независимите оценители в България.

Финансовият ефект от осъществяване на разпоредителните сделки ще се изрази в реализиране на допълнителни приходи, различни от приходи на основната дейност на дружеството.

Проектът е съгласуван в съответствие с Устройствения правилник на Министерския съвет и на неговата администрация. Направените целесъобразни бележки и предложения са приети и отразени.

Предвид гореизложеното, предлагам Министерският съвет да разгледа и приеме предложения проект на решение.

ДИМИТЪР ГЛАВЧЕВ: Благодаря Ви, министър Тахов.

Имате ли някакви съображения по предложения ви проект? Не.

Приемаме го.

**Точка 13**

**Проект на Решение за одобряване проект на Меморандум за разбирателство в областта на туризма между Министерството на туризма на Република България и Министерството на националната икономика на Унгария.**

ДИМИТЪР ГЛАВЧЕВ: Имате думата, министър Милошев.

ЕВТИМ МИЛОШЕВ: Благодаря.

Уважаеми господин министър-председател, уважаема госпожо заместник министър-председател, уважаеми госпожи и господа министри и заместник-министри, подписването на Меморандум за разбирателство между Министерството на туризма на Република България и Министерството на националната икономика на Унгария е важна стъпка в посока насърчаване и укрепване на двустранните отношения и партньорство в областта на туризма, повишаване на нивата на туристообмена и създаване на благоприятни условия за установяване на контакти между туристическия бизнес на двете държави.

Меморандумът предвижда България и Унгария да обменят, както информация относно статистическите данни, така и други въпроси, касаещи туристическия отрасъл като обмен на опит за създаване на Националния център за предоставяне на данни за туризма на Унгария; проучване на ефектите от прилагане на националните правни бази в сектора; сътрудничество в областта на висшето и професионалното образование и обучение; обмяна на опит при прилагането на националните маркетингови стратегии, сътрудничество в областта на здравния туризъм, както и други.

Предвижда се двете страни да подпишат меморандума на 27 януари 2025 г. по време на работно посещение в София на министъра на националната икономика на Унгария г-н Мартон Наги.

Предвид гореизложеното, предлагам Министерският съвет да приеме представения проект за меморандум.

ДИМИТЪР ГЛАВЧЕВ: Благодаря Ви, министър Милошев.

Приемаме проекта.

**Точка 14**

**Проект на Решение за одобряване проект на Закон за изменение и допълнение на Закона за гражданското въздухоплаване.**

ДИМИТЪР ГЛАВЧЕВ: Министър Стоянова, имате думата.

КРАСИМИРА СТОЯНОВА: Благодаря Ви.

Уважаеми господин министър-председател, уважаеми колеги, предложеният проект се разглежда за втори път в Министерския съвет, както впрочем много от законопроектите.

Няколко основни групи промени предвижда, те са подробно обяснени в доклада. Това са промени, свързани с авиационната сигурност и безопасност, които произтичат от необходимостта от въвеждане на разпоредби на правото на Европейския съюз и промени в административнонаказателните разпоредби.

Благодаря.

ДИМИТЪР ГЛАВЧЕВ: Благодаря Ви, министър Стоянова.

Приемаме проекта на решение.

**Точка 15**

**Проект на Решение за одобряване проект на Закон за изменение и допълнение на Закона за адвокатурата.**

ДИМИТЪР ГЛАВЧЕВ: Министър Петко Николов.

ПЕТКО НИКОЛОВ: Благодаря Ви.

Уважаеми господин министър-председател, уважаема госпожо заместник министър-председател, уважаеми колеги, този законопроект влиза за разглеждане в Министерския съвет за трети път. Последният път не беше приет поради вето от Президента, после нямаше парламент, и т.н. Обсъждали сме го вече няколко пъти. Законопроектът конкретизира непозволени средства за реклама, като забранява рекламни послания, а в случаите, когато адвокатът установява връзка с потенциални клиенти посредством трети лица законопроектът въвежда изискване към адвоката, което го задължава да следи за основните ценности, свързани с професията, като независимост, конфиденциалност, недопускане на конфликт на интереси да останат незасегнати.

Всички останали съображения са част от доклада, поради което ви моля да одобрите предложения проект за закон, който да влезе бързо в Народното събрание.

ДИМИТЪР ГЛАВЧЕВ: Благодаря Ви, министър Николов.

Приемате ли, колеги?

Приемаме проекта за решение.

**Точка 16**

**Проект на Постановление за изменение и допълнение на Наредбата за условията и реда за издаване на визи и определяне на визовия режим, приета с Постановление № 198 на Министерския съвет от 2011 г.**

ДИМИТЪР ГЛАВЧЕВ: Министър Иван Кондов има думата.

ИВАН КОНДОВ: Благодаря Ви.

Уважаеми господин министър-председател, уважаема госпожо заместник министър-председател, уважаеми колеги, част от промените, които се предвиждат в Наредбата за условията и реда за издаване на визи и определяне на визовия режим произтичат от Решение 2024/210 на Европейския съвет от 30 декември 2023 г. относно пълното прилагане на разпоредбите на достиженията на правото от Шенген в Република България и представляват редакции от правно-техническо естество.

С приемането на проекта на акт се предвижда вътрешноправната нормативна уредба да бъде синхронизирана с пряко приложими разпоредби на достиженията на правото от Шенген, като ще бъдат преодолени възможностите за противоречиво и неправилно прилагане на съществуващите вътрешноправни разпоредби, респективно на изпълнение на задължения по хармонизираната шенгенска визова процедура.

Друга част от промените в наредбата са свързани с националните процедури по издаване на визи за дългосрочно пребиваване и по-специално – създава се правна възможност външните доставчици на услуги да събират биометрични данни на кандидатите за визи за дългосрочно пребиваване в държавите, в които има сключени договори за представителства. Това ще доведе до разширяване на възможностите и местата за подаване на заявления за визи за дългосрочно пребиваване и ще бъдат облекчени най-натоварените задгранични представителства на Република България в чужбина, които обработват голям брой визови заявления и чиито задължения значително нараснаха след 31 март 2024 г. Това респективно ще доведе до ускоряване на административното обслужване на кандидатите за визи чрез разширяване на възможностите за подаване на заявления за визи за дългосрочно пребиваване.

Други промени: ще бъде въведен образец за заявление за издаване на визи за дългосрочно пребиваване, с което ще бъдат избегнати съществуващите затруднения и неразбиране на кандидатите, както и ще бъде прецизиран формулярът за отказ.

Благодаря ви.

ДИМИТЪР ГЛАВЧЕВ: Благодаря Ви, министър Кондов.

Приемаме проекта на постановление.

**Точка 17**

**Проект на Постановление за изменение на Тарифата за таксите, събирани от Държавната комисия по стоковите борси и тържищата, приета с Постановление № 299 на Министерския съвет от 1997 г. за приемане на Наредба за разрешенията, издавани от Държавната комисия по стоковите борси и тържищата и за одобряване на Тарифа за таксите, събирани от Държавната комисия по стоковите борси и тържищата.**

ДИМИТЪР ГЛАВЧЕВ: Отново думата има министър Петко Николов.

ПЕТКО НИКОЛОВ: Благодаря Ви.

Уважаеми господин министър-председател, госпожо заместник министър-председател, колеги, изменението на тази тарифа е във връзка с § 6 от Преходните и заключителни разпоредби на Закона за въвеждане на еврото, като промените предвиждат всички суми в тарифата да бъдат посочени в евро. При превалутирането на таксите от левове в евро са спазени разпоредбите на чл. 12 и чл. 13 от Закона за въвеждане на еврото. Приемането на този нормативен акт ще осигури законова възможност за осъществяване на контролните правомощия на Държавната комисия по стокови борси и тържища, съгласно съответния закон в частта, уреждаща събирането на държавни такси в евро, след като същото стане официална парична единици на Република България.

Предвид изложеното, предлагам Министерският съвет да одобри проекта за постановление.

Благодаря ви.

ДИМИТЪР ГЛАВЧЕВ: Благодаря Ви, министър Николов.

Одобряваме проекта за постановление.

С това изчерпваме точките от заседанието.